สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 24 ส.ค.58
24 ก.ย. 2558

– ปิดตลาดเย็นนี้เงินเยน อยู่ที่ระดับ 119.92/94 เยน/ดอลลาร์ จากช่วงเช้าที่ระดับ 120.16/21 เยน/ดอลลาร์
– ส่วนเงินยูโร เย็นนี้อยู่ที่ระดับ 1.1200/1205 ดอลลาร์/ยูโร จากช่วงเช้าที่ระดับ 1.1172/1175 ดอลลาร์/ยูโร
– ดัชนี SET ปิดวันนี้ที่ระดับ 1,372.35 ลดลง 2.82 จุด หรือ 0.20% โดยมีมูลค่าการซื้อขาย 42,287 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 2,295.69 ลบ.(SET+MAI)
 
– นายสมคิด จาตุศรีพิทักษ์ รองนายกรัฐมนตรี ด้านเศรษฐกิจ เปิดเผยว่า ที่ประชุมคณะกรรมการนโยบายการให้เอกชนร่วมลงทุนในกิจการของรัฐ เห็นชอบให้มีการลงเสา 5 โครงการลงทุนขนาดใหญ่ภาครัฐภายในปี 58 ภายใต้งบประมาณ 2 แสนล้านบาท ซึ่งหลายโครงการได้มีการศึกษาไว้แล้ว โดยคาดว่าจะทยอยนำเข้าสู่การพิจารณาของ ครม.ซึ่งกระบวนการทั้งหมดทั้งการเชิญชวนภาคเอกชน การทำสัญญาก่อสร้างต่างๆ จะต้องแล้วเสร็จภายในปีนี้
– ศูนย์วิจัยกสิกรไทย ระบุว่า ในช่วงที่เหลือของปี 58 ตลาดนักท่องเที่ยวจีนเที่ยวไทยยังมีทิศทางเติบโตต่อเนื่อง อานิสงส์มาจากวันหยุดยาวในวันชาติจีนที่ชาวจีนนิยมเดินทางมาท่องเที่ยวไทย ประกอบกับแรงหนุนจากการทำการตลาดอย่างเข้มข้นของภาครัฐและภาคเอกชนไทย
ทั้งนี้ คาดว่าภาพรวมในช่วงไตรมาสสุดท้ายของปี 58 จะมีชาวจีนเดินทางเข้ามาท่องเที่ยวในไทยไม่ต่ำกว่า 1.8 ล้านคน เพิ่มขึ้น 22.6% จากช่วงเดียวกันของปีก่อน และคาดว่านักท่องเที่ยวจีนระดับบนจะเดินทางเข้ามาท่องเที่ยวไทยในปีนี้ประมาณ 3.8 แสนคน ซึ่งมีแนวมีแนวโน้มขยายตัวต่อเนื่องแบบค่อยเป็นค่อยไป
– น.ส.ชลลดา อารีรัชชกุล ผู้อำนวยการกองส่งเสริมการลงทุนไทยในต่างประเทศ สำนักงานคณะกรรมการส่งเสริมการลงทุน (BOI) เปิดเผยว่า บีโอไอเตรียมนำเสนอผลการศึกษา “โอกาสการลงทุนไทยในประเทศตลาดใหม่: ไนจีเรีย คีร์กิซสถาน บังกลาเทศ และปากีสถาน” โดยกลุ่มประเทศตลาดใหม่ทั้ง 4 ประเทศนั้น มีศักยภาพในการเป็นตลาดรองรับสินค้าและบริการ รวมไปถึงการลงทุนจากประเทศไทยในอนาคต เพราะอุดมไปด้วยทรัพยากรธรรมชาติ วัตถุดิบ และแรงงาน และยังป็นกลุ่มประเทศที่ตลาดกำลังขยายตัวและมีอัตราการเติบโตทางเศรษฐกิจสูง
– นายสี จิ้นผิง ประธานาธิบดีจีน ได้สร้างความเชื่อมั่นแก่บรรดาผู้นำธุรกิจในสหรัฐว่า เศรษฐกิจจีนยังคงมีแนวโน้มที่เป็นบวก อีกทั้งยังเรียกร้องให้ผู้นำธุรกิจของสหรัฐเพิ่มขึ้นความร่วมมือด้านการค้าซึ่งจะได้ผลประโยชน์ร่วมกันระหว่างจีนและสหรัฐ
– นายชินโซ อาเบะ นายกรัฐมนตรีญี่ปุ่น ได้ให้คำมั่นในการยกระดับนโยบายเศรษฐกิจ โดยมีเป้าหมายที่จะกระตุ้นให้ผลิตภัณฑ์มวลรวมในประเทศตามมูลค่าปัจจุบัน (Nominal GDP) ของญี่ปุ่นแตะที่ 600 ล้านล้านเยน
– ธนาคารกลางฟิลิปปินส์มีมติคงอัตราดอกเบี้ยเงินกู้ยืมข้ามคืน (overnight borrowing) ไว้ที่ 4.0% และอัตราดอกเบี้ยเงินให้กู้ยืมข้ามคืน (overnight lending) ที่ 6.0% ในการประชุมวันนี้
 
ที่มา: สำนักข่าวอินโฟเควสท์